برطانیہ کی ملکہ الزبتھ کی آخری رسومات کا آغاز، لندن میں تدفین کے انتظامات
ملکہ کو آخری رسومات کے لیے لے جانے والے راستے پر عوام کی بڑی تعداد موجود ہو گی، جنہیں برطانوی عوام بطور شاہی فرماں روا سب سے زیادہ عرصے سے جانتے رہے۔
ویب ڈیسک — ملکہ الزبتھ کے تابوت کو چھ اہل کار بیلمورل سے، جہاں ان کی موت جمعرات کو ہوئی تھی، لے کر اسکاٹ لینڈ کے علاقوں سے چھ گھنٹوں میں 175 میل کا سفر طے کرتے ہوئے ایڈنبرا کے ہولی روڈ ہاؤس پیلس لے جائیں گے۔ اس کے بعد نئے بادشاہ بننے والے چارلس اگلے ہفتے پیر کو ایک دعائیہ تقریب میں شرکت کے لیے ایڈنبرا جائیں گے، جس کے بعد ملکہ الزبتھ کی میت کو لندن روانہ کیا جائے گا۔ رپورٹس کے مطابق توقع کی جا رہی ہے کہ ملکہ کو آخری رسومات کے لیے لے جانے والے راستے پر عوام کی بڑی تعداد موجود ہو گی۔ اتوار کی صبح بیلمورل کے دروازوں کے باہر سوگواران کی طرف سے پھول اور دیگر تعزیتی پیغامات رکھے گئے۔ ملکہ الزبتھ کی وفات کے بعد فرماں روا بننے والے پرنس چارلس اتوار کو آسٹریلیا اور نیوزی لینڈ کے دارالحکومتوں میں منعقد ہونے والی تقریبات کے بعد دونوں ممالک کے سربراہ بن گئے ہیں۔ اس موقع پر نیوزی لینڈ کی وزیراعظم جیسنڈا آرڈرن کا کہنا تھا کہ اس تقریب کے ذریعے وہ تصدیق کرتی ہیں کہ کنگ چارلس سوئم نیوزی لینڈ کے سربراہ ہوں گے۔ جیسنڈا کا لوگوں سے خطاب میں کہنا تھا کہ ملکہ کی وفات کے بعد نیوزی لینڈ تبدیلی کے وقت میں داخل ہو گیا ہے۔ آسٹریلیا میں برطانوی بادشاہت کے ترجمان گورنر جنرل ڈیوڈ ہرلے نے دارالحکومت کینبرا میں پرنس چارلس کو ریاست کا سربراہ تسلیم کیا۔ اس موقع پر کنگ چارلس کو 21 توپوں کی سلامی بھی دی گئی۔ رواں ہفتے جمعرات کو ملکہ الزبتھ کی وفات کے بعد شہزادہ ہیری نے اپنی اہلیہ میگھن اور شہزادہ ولیم نے اپنی اہلیہ کیٹ کے ساتھ ونڈسر کیسل میں ہفتے کو عوام کے سامنے چہل قدمی کی، جس کے بعد دونوں بھائیوں کے درمیان صلح کی امید پیدا ہو گئی ہے۔ برطانیہ کے نئے بادشاہ کنگ چارلس کے دونوں بیٹے جو 1997 میں کار حادثے کا شکار ہونے والی ان کی والدہ لیڈی ڈیانا کی وفات کے بعد ایک دوسرے کے بہت قریب تھے، حالیہ برسوں میں ایک دوسرے سے دور ہوئے ہیں جس کی ایک وجہ شہزادہ ہیری اور ان کی اہلیہ میگھن مارکل کا امریکہ منتقل ہونا بھی بتایا جاتا ہے۔ ان دونوں نے اپنے شاہی القابات بھی واپس کر دیے تھے۔ جس وقت ملکہ الزبتھ کی وفات ہوئی تو شہزادہ ہیری اپنی اہلیہ کے ہمراہ برطانیہ کے دورے پر تھا۔ خبر رساں ادارے ‘رائٹرز’ کے ذرائع نے اسے شاہی خاندان کے لیے دونوں بھائیوں میں اتحاد کا ایک اہم مظاہرہ قرار دیا ہے۔ رپورٹ کے مطابق دونوں بھائی ایک ہی گاڑی سے اترے اور سب نے سیاہ لباس زیب تن کر رکھے تھے۔